Peter Kofod (DF), 2025-05-13:
Tak for det.
Nu kan I godt kan klikke jer ind, for jeg mener noget lidt andet end de fleste andre, der har været på talerstolen i den her debat før mig.
Dansk Folkeparti er ikke en del af den politiske aftale, der er blevet indgået, og derfor jo ikke forpligtet til at stemme for lovforslaget.
Jeg kan starte med at sige det lige ud: Det kommer vi heller ikke til at gøre.
Det her er det, man vel kan kalde et Elon Musk-lovforslag, altså et lovforslag, der dybest set handler om, at politiske partier i Danmark er blevet bekymrede over en udvikling, man har set i nogle få store europæiske lande, hvor den her ene sponsor har været inde og støtte politiske partier.
Man har samtidig kunnet registrere, at rigtig mange danskere, forståeligt nok, ikke bryder sig om Elon Musk, og så har man ønsket at løfte det til en politisk sag, hvor man virkelig kunne have den folkelige rygvind med sig, og derfor har man lavet en politisk aftale, der så specifikt skulle ramme folk som Elon Musk.
Lovforslaget her kommer så ikke til at ramme Elon Musk.
Lovforslaget kommer til at sikre, at folk som Elon Musk, der råder over store virksomheder af alle mulige konstruktioner, også i fremtiden, hvis de ville – det ville de formentlig ikke, fordi Danmark er et meget lille land – ville kunne støtte politiske partier eller kandidater, fuldstændig som man ville kunne i dag.
Til gengæld har lovforslaget en bagside, der handler om en meget stor gruppe danskere, som er udrejst af Danmark, og som helt legitimt måtte befinde sig i andre lande, men stadig væk have interesser i Danmark.
Det kan jo være, man er udsendt med sit eget arbejde, det kan være, man har fundet den store kærlighed, eller det kan være, man bare i en periode tager en uddannelse i et andet land, men stadig væk gerne vil være medlem af et dansk parti og måske sponsorere en kandidat i forbindelse med et valg, f.eks. donere ti valgplakater.
Det kan man så ikke.
Det kommer beklageligvis også at ramme det danske mindretal, som jo, må man sige, for en stor dels vedkommende kæmper en brav kamp for at holde forbindelsen til Danmark og til det, der foregår her, ved lige.
Nu vil man så i fremtiden, hvis man bor i Flensborg eller andre gode steder lige syd for grænsen, hvor der bor mange danskere, ikke have den mulighed for at være direkte med i vores demokrati.
Det synes jeg er super ærgerligt.
Til gengæld kan man fortsætte med at være islamist.
Hvis man nu er islamist og gerne vil støtte en eller anden radikaliseret moske og undergrave Danmark indefra, får det her lovforslag imidlertid ingen konsekvenser for ens arbejde; det kan man bare fortsætte med.
Det bliver fra tid til anden fremført i debatten, at det her handler om at beskytte demokratiet.
Jeg tror fuldt og fast på, at den bedste måde at beskytte demokratiet på er ved at have en meget stor form for åbenhed.
Så hvis der måtte komme en udenlandsk donor eller sponsor, som ville støtte politiske partier, så skal vi gøre, hvad vi kan for at sikre, at der er meget åbenhed om det, altså vi skal varedeklarere det, så danskerne kan se, hvem det er, der betaler til de politiske partier.
Det synes vi kun er fair.
Med de ord kan jeg meddele, at vi ikke kommer til at støtte lovforslaget.
Tak for ordet, formand.